
Om denne boka

Boka gir eit oversyn over USAs politiske historie frå sjølvstendeerklæringa i 1776 fram til president Joe Biden.

Sentrale tema i framstillinga fram til 1900 er utviklinga av folkestyre og politiske institusjonar, borgarkrigen, vestleg ekspansjon og politiske utfordringar skapt av industrialisering og innvandring. På 1900-talet handlar det om framveksten av ei sterk føderal makt, spesielt presidentmakta, USAs leiande rolle i internasjonal politikk og demokratiutviklinga. Ei sentral problemstilling er korleis USA vart den mektigaste stormakta på 1900-talet, og kva for følger det har hatt for amerikansk politikk.

Boka avsluttar med amerikansk politikk etter den kalde krigen, som i aukande grad har vore prega av indre politisk polarisering og utanrikspolitisk motbør.


James Godbolt

USAs politiske historie

KAPITTEL 1

Tilnærming og tema

I vår tid er amerikansk politikk eit yndlingstema både i seriøs journalistikk og i underhaldningsprogram. Lenge har det vore slik, men i dag kan ein kanskje seie litt spissformulert at amerikansk politikk har blitt eit eige mediesegment og utgjer eit levebrød for fleire grupper. Norsk kringkasting i både privat og offentleg regi opererer med fleire USA-korrespondentar, det finst drøssevis av Amerika-ekspertar, og i norsk offentlegheit er det rikeleg med podkastar, aviskommentarar og nettsider om amerikansk politikk.

Denne store interessa for USA har naturlege årsaker. USA er internasjonalt trendsetjande på dei fleste samfunnsområda, og landet har utvilsamt vore både opphavet til og drivkrafta bak mange viktige globale endringar. Ja, det kan vere vanskeleg å skilje mellom kva som er globalisering, og kva som er amerikanisering. Det gjeld avvikling av offentleg styring og liberalisering av verdshandelen, så vel som framheving av individualitet og framveksten av dei nye sosiale media og alternative, kollektive identitetar.

Det er fleire viktige grunnar til at Noreg har spesielt sterke band til USA. Som sjøfartsnasjon har vegen oftast gått vestover, og Noreg er etter Irland det europeiske landet som i forhold til folketalet opplevde størst utvandring til USA. I nyare tid har medlemskap i Nato, studentutveksling og oljeindustrien med den påfølgjande velstandshevinga bidradd til å forsterke tilknytinga til USA.

I lys av den store interessa for amerikansk politikk og USAs internasjonale rolle er det opplagt eit behov for kunnskapar om USAs politiske utvikling for å få fram den historiske bakgrunnen for mediebildet frå dagens USA. Det gjeld til dømes populisme à la Donald Trump, Black Lives Matter-rørsla og den nyleg avslutta og langvarige krigføringa i Midtausten og Sentral-Asia.

I samfunnsvitskapane er det statsvitarane som har spesialisert seg på samtidspolitikk, men sjølv om dei fokuserer på notid, er eit historisk perspektiv uunnverleg (Lowi 2023). Utan historiske kunnskapar kan ein ikkje forklare det formelle rammeverket for den politiske prosessen, dvs. reglar, prosedyrar, institusjonar. Ein kan heller ikkje forklare politisk identitet. Politisk lojalitet og politiske alliansar kan oppstå i samtida, men er til vanleg resultat av historiske prosesser. Og ikkje minst: Det politiske perspektivet til deltakarane i det politiske spelet, individuelt og kollektivt, er ikkje åleine produkt av rasjonelle aktørar i møte med den politiske kvardagen. Det politiske perspektivet er også forma av historisk medvit som er støypt i ein generasjonsbiografi, og som blir eit bakteppe for politiske verdiar og handlingar.

Temaet for denne innføringsboka er USAs politiske historie. Slike framstillingar har gjerne vore avgrensa til det nasjonale politiske nivået, og det gjeld også denne framstillinga. Men det er viktig å hugse at USAs politiske fortid inkluderer styring, altså politikk, på delstats- og lokalsamfunnsnivå. USA består ikkje berre av 50 delstatar, men av politiske aktørar med stor makt utanfor Washington, lovgiving bestemt av lokale politiske forsamlingar og om ikkje 50, så i alle fall mange ulike variantar av politisk kultur. På sett og vis kan det gi større meining å sjå på USA som ein union av statar og rimelegare å samanlikne landet med EU enn med ein inntil nyleg relativt homogen nasjonalstat som Noreg. Likevel betyr politikken på nasjonalt nivå mest for oss som ikkje bur i Amerika og ikkje må forhalde oss til mangfaldet av politiske kontekstar.

Kva er så politisk historie? Politisk historie omfattar i dag langt meir enn aktørar på elitenivå, hendingar på makronivået og formelle institusjonar. På slutten av 1900-talet tilførte sosialhistorie og den nye kulturhistoria tradisjonell politisk historie nye dimensjonar og tilnærmingar (Pedersen 2002, Zelizer 2012). Historievitskapen tok ei kulturell vending, i antropologisk forstand, og historikarane utvida interessefeltet sitt til også å omfatte mentalitet, ritual, symbol og språk i politisk historie. Historikarar har tatt i bruk omgrepet politisk kultur, som nettopp er eit forsøk på å forankre politisk analyse i ein større sosial og kulturell kontekst enn det som hadde vore tilfellet i politisk historie. Politisk kultur omfattar ei rekkje aspekt ved samfunnsmakta, frå haldningar og politiske normer til retorikk og politisk praksis (Orning og Østberg 2022).

Denne innføringa i amerikansk politisk historie drar vekslar på politisk kultur, men tar også med sosialhistoriske perspektiv. Den amerikanske historikaren Julian Zelizer har gjort seg til talsperson for den nye politiske historia. Zelizer vil tone ned betydninga av institusjonar og eliteaktørar og vil heller setje policy, politikkutforming, i sentrum (Zelizer 2012, Foner og McGirr 2011). Slik ønskjer han å inkorporere trykket nedanfrå, altså frå grasrotrørsler, som ein viktig faktor i den politiske prosessen, og også ta med andre utanomparlamentariske institusjonar og aktørar som media og lobbyistar. Slik vil han fange opp ei breiare offentlegheit med deltaking av fleire ulike sosiale grupperingar. Dette er også eit mål med denne framstillinga: å få til ein balansegang mellom elitehistorie og historie nedanfrå, mellom formelle politiske institusjonar og uformelle maktarenaer, mellom viktige handlingar i den politiske kvardagen og politisk kultur der djupe og varige strukturar og mønster gjer seg gjeldande.

Dei store spørsmåla

Når startar USAs politiske historie? Det finst store diskusjonar om utgangspunktet for amerikansk samfunnshistorie. Burde linjene trekkjast tilbake til urfolka i Nord-Amerika, til etableringa av den første europeiske kolonien i Jamestown i 1607, eller til året 1619, då dei første slavane vart importert frå Afrika til dei engelske koloniane i sørstatane?

Når ein skal gi eit oversyn over politisk historie, er det naturleg å starte med lausrivinga frå Storbritannia. I 1776 papirfesta koloniane ved sjølvstendeerklæringa ein politisk vilje til å bryte med britane, og revolusjonen og ei nasjonal samling var i gang. Tretten separate koloniar på austkysten i Nord-Amerika gjekk saman i eit felles politisk system og vart ein sjølvstendig republikk.

Men når det er sagt, har opphavshistoria til staten USA røter tilbake til kolonitida med sterke band til Europa, spesielt England. Som tidlegare britiske koloniar vart dei politiske løysingane i det nye landet sterkt påverka av britisk politisk tenking og statsutvikling, der individuelle politiske rettar og demokrati var i emning. Samanlikna med Europa var føresetnadene for den politiske utviklinga likevel ulike. Det territoriale grunnlaget for koloniane var store landområde som europearane hadde erobra frå urfolket i Nord-Amerika, og økonomien i koloniane var i ulik grad basert på importerte slavar frå Afrika eller fattige europearar på noko som ofte i realiteten var slavekontrakt. Det er grunnleggjande at befolkninga var eit resultat av migrasjon, både tvungen og frivillig. USAs urfolk, og i endå sterkare grad afroamerikanarar, har saman med innvandring i stor grad definert dei politiske konfliktlinjene i amerikansk historie.

I samband med 400-årsmarkeringa av importerte slavar til USA i 2019 initierte New York Times i samarbeid med historikarar eit prosjekt for å skrive om USAs historie og gjere slaveri til startpunktet for amerikansk historie (New York Times 2019). Å bruke året 1619 som startpunktet for amerikansk historie er omstridt, men ikkje bodskapen i nytolkinga, nemleg det faktum at historia til afroamerikanarane er essensiell for å forstå utviklinga av det amerikanske samfunnet, også politisk.

Her finn vi to sentrale vendepunkt, borgarkrigen i 1860-åra og borgarrettsrørsla hundre år seinare. Slaverispørsmålet og afroamerikanaranes politiske status låg til grunn for utviklinga av eit politisk system der det var nødvendig med politiske kompromiss. Kompromisset mellom nord- og sørstatane brast då Lincoln vart valt i 1860, og eit mindre valdeleg politisk jordskjelv rista USA under borgarrettsrørsla i 1950- og 60-åra og splitta Det demokratiske partiet. Ringverknadene etter borgarrettsrørsla har sett tydelege spor etter seg og kan til dels forklare dagens politiske polarisering.

Likeleis har forholdet mellom urfolket og storsamfunnet vore eit omdreiingspunkt i amerikansk historie. For det første heng erobringa av jorda til dei nordamerikanske indianarnasjonane sjølvsagt saman med eit tilsig av europeiske innvandrarar. Utan erobring av kontinentet, inga europeisk innvandring. For det andre gav utfallet av konflikten mellom urfolket og dei europeiske kolonistane opphav til politiske konfliktlinjer mellom sigerherrane over krigsutbyttet. Skulle nytt territorium brukast av settlarar eller plantasjeeigarar? Og skulle ein tillate slaveri eller ikkje? Korleis dei ulike interessemotsetningane spelte seg ut politisk, avgjorde i stor grad alliansane i rikspolitikken og dermed utfallet av den politiske maktkampen.

For det tredje fekk kombinasjonen av vestleg ekspansjon og uavgrensa innvandring også ei meir langsiktig og ideologisk følgje for amerikansk politikk. Denne utviklinga la nemleg grunnlaget for tanken om manifest destiny, dvs. ein uunngåeleg, guddommeleg lagnad som innebar vidare erobring og ekspansjon vestover. Doktrinen vart til i samband med annekteringa av Texas i 1840-åra og den etterfølgjande krigen mot Mexico (1846–48) og var med på å legitimere amerikansk territorial ekspansjon i Nord-Amerika gjennom krigføring, og seinare oversjøisk imperialisme. I eit samfunn og i ein tidsalder prega av sterk religiøs overtyding skulle erobring og ekspansjon gå føre seg with God on our side, og manifest destiny har bidradd til å velsigne bruk av militær makt for å oppnå politiske mål, som innlemminga av territorium vest for Mississippi-elva på 1800-talet.

Denne tankegangen vart seinare omarbeidd av ein av USAs aller største historikarar Fredrick Jackson Turner (1861–1932) til det som er kjent som frontier-tesen. Kjernen i tesen er kort og godt at det amerikanske samfunnet har blitt til som eit resultat av tilgjengeleg jord og ekspansjon. Gjennom det harde livet i grenselandet mellom det siviliserte og det usiviliserte utvikla samfunnet i USA seg annleis enn i Europa, og ifølgje Turner var det til det betre. Denne tesen vart ei av dei mest seigliva og etter kvart omstridde tolkingane av amerikansk historie. Det er ikkje kronologisk tilfeldig at Turner la fram tesen like før førre hundreårsskifte. USA stod nemleg då på terskelen til å bli ei imperialistisk stormakt, mellom anna ved erobring av dei spanske koloniane i Karibia og Stillehavet.

Tanken om manifest destiny, ei gudsvelsigna erobring, vart viktig i utforminga av ein amerikansk identitet der kongstanken er amerikansk eksepsjonalisme. I det ligg at USA ikkje berre har ei unik historie, men at det unike har gitt USA ein særstatus som samfunnsmodell for resten av verda. Det ligg eit normativt grunnlag bak denne tanken, nemleg at samfunnsutviklinga i USA vart eit eksepsjonelt positivt vendepunkt i den vestlege sivilisasjonens historie. Og det er ei kjensgjerning at mange europearar i samtida delte dette synet; revolusjonen, etableringa av ein republikk og grunnlova av 1789 fekk stor politisk betydning. Det gjaldt for europeisk politisk utvikling, for eksempel den franske revolusjonen og den norske grunnlova, men hadde også globale ringverknader. Frigjeringa og republikken gav inspirasjon til ein revolusjonær tidsalder der folkestyre og nasjonalt sjølvstende stod sentralt frå Buenos Aires til Budapest (Hobsbawm 1977, Israel 2017). Det er ikkje til å undrast over at spørsmålet om amerikansk eksepsjonalisme har stått sentralt i amerikansk historiografi.

Urfolksproblematikk, slaveri og innvandring ligg også til grunn for eit anna viktig tema i amerikansk politisk historie, nemleg regional strid, kjent som sectionalism i amerikansk historie (heretter seksjonalisme). Denne tendensen til regional usemje kulminerte i borgarkrigen, den blodigaste krigen i USAs historie. Dei regionale konfliktane var likevel ikkje berre geografisk forankra, men sprang også ut av maktinstitusjonane og dei politiske spelereglane som vart skapt av den amerikanske grunnlova frå 1787. Grunnlova skapte ein føderasjon, ein forbundsstat, der makta vart delt mellom forbundsmedlemmene, dvs. delstatane, og sentralstaten eller føderalmakta. Denne ordninga har generert ei vedvarande tautrekking mellom sentrum og periferi, eller Washington og styresmaktene i delstatane.

Utforminga av maktfordelingsprinsippet i den amerikanske grunnlova har også bidradd til rivalisering mellom dei tre føderale maktinstansane: den lovgivande, den utøvande og den dømmande. Den amerikanske grunnlova har rett nok blitt revidert fleire gonger med grunnlovstillegg, men har tolt tidas tann. Eit sentralt spørsmål i amerikansk politisk historie er nettopp korleis dei politiske aktørane opp gjennom tidene har tolka og praktisert grunnlova, mellom anna maktfordelinga mellom Kongressen, presidenten og høgsterett.

Nok eit sentralt tema i denne boka er politisk deltaking. Det gjeld politisk status, formelle borgarrettar, men også demokratisk inkludering i praksis. Politisk identitet, ikkje berre partipolitisk tilhøyrsle, men også andre identitetar basert på klasse, etnisitet, hudfarge, kjønn/seksualitet og alder har gjort seg gjeldande i politikken – ofte gjennom folkerørsler. Kombinasjonen av stor innvandring, omfattande industrireising og rask urbanisering skapte på slutten av 1800-talet nye politiske utfordringar, først og fremst klassekamp. Og igjen dukka spørsmålet om statens rolle opp: I kva grad og på kva måte skulle arbeidarar, mange med innvandrarbakgrunn, innlemmast i den politiske prosessen? Og korfor fekk ikkje fagrørsla i USA ei sosialistisk eller sosialdemokratisk utforming slik som i Europa?

I eit nøtteskal handlar denne framstillinga for det første om sjølve det formelle, politiske rammeverket, den amerikanske grunnlova og det politiske systemet ho la grunnlaget for. Kva har grunnlova hatt å seie for dei politiske institusjonane og spelereglane i amerikansk politikk? Kva betydning har ho og det politiske systemet hatt for splid og samhald i USA? For det andre handlar boka, i tråd med trendar i nyare politisk historie, om politikkutforming, policy. Korleis har det amerikanske samfunnet handtert arven frå kolonitida, nemleg erobring av annan manns grunn, slaveri og innvandring? Kva slags politikk vart uforma for å møte modernitetens utfordringar som følgde i kjølvatnet av industrialisering og globalisering? Og kven har vore med og påverka politikken? Eit tredje tema er amerikansk politisk kultur. Finst det stabile strukturar eller kulturelle mønster bak den politiske kvardagen? Korleis kan dei vere med og forklare haldningar og førestillingar slik dei nedfell seg i amerikansk ideologi og mentalitet?

Tematikkane har ulik plass i framstillinga, som er kronologisk strukturert. Kapittel 2 tar for seg frårivingsprosessen og oppbygginga av det politiske rammeverket. Kapittel 3 handlar om territorial ekspansjon og framveksten av ein politisk kultur basert på folkestyre. Regional strid er temaet for kapittel 4, der borgarkrigen, gjenreising og afroamerikanaranes situasjon blir gjennomgått. Kapittel 5 dreier seg om kapitalismens tidsalder i USA, der utforminga av ein politikk for innvandring og industrialisering står sentralt. Ein ny, aktiv utanrikspolitikk, der både oversjøisk imperialisme og internasjonalt samarbeid under president Woodrow Wilson inngjekk, blir også tatt opp. Kapittel 6 gir eit oversyn over den politiske utviklinga i mellomkrigstida, der reformpolitikken, New Deal, under president Franklin Roosevelt og USAs internasjonale rolle blir hovudtemaa. I perioden etter den andre verdskrigen og fram til slutten av den kalde krigen (1945–1992) blir politikken i USA i større grad demokratisert, og USA blir ei supermakt. Forsterkinga av demokratiet internt og imperiebygginga internasjonalt kjem under lupa i kapittel 7. Det siste kapittelet ser på USAs politiske historie sidan slutten av den kalde krigen. Trass i sterkt nasjonalt samhald under terrorangrepa i 2001 har amerikansk politikk vore prega av intens politisk polarisering på heimebana, og utanrikspolitikken har til tider gått på tvers av den internasjonale verdsordenen som vart etablert etter den andre verdskrigen. Men som vi straks skal sjå, var det heller ikkje mykje politisk harmoni å spore under opningsakta i USAs politiske historie.

